Sanger se seuntjie sterfDirk en Dirkie de Zinger. Foto: Facebook Dirkie de Zinger (2) is Woensdag omstreeks 10:00 in die Kloof Mediclinic in Pretoria oorlede ná hy saam sy gesin Dinsdag in ŉ motorongeluk betrokke was. Dirkie was saam sy pa, die sanger Dirk de Zinger, en sy vrou, Melissa, in ŉ ongeluk by ŉ kruising in Rietfontein betrokke. Lees meer hier. Pierre van der Westhuizen, De Zinger se agent, het Woensdag omstreeks 11:00 aan Maroela Media gesê Dirkie is breindood verklaar en sy suurstofmasjiene is omstreeks 10:00 afgeskakel. “Dit is vir ons almal bitter slegte nuus. Die familie is baie getraumatiseerd deur die voorval,” het Van der Westhuizen gesê. Van der Westhuizen het bygevoeg dat Dirk en Melissa ook in die Kloof Mediclinic behandel word. Melissa is stabiel en dra ŉ rugstut. Dirk moet Donderdag ‘n operasie ondergaan om sy voet te herstel. Lt. Linda Jerling, ŉ polisiewoordvoerder, het bevestig dat Dirkie in die hospitaal oorlede is. ‘n Saak strafbare manslag is by die saak van roekelose of nalatige bestuur gevoeg.